32012R0080
L 029/33
SLUŽBENI LIST EUROPSKE UNIJE
31.01.2012.
PROVEDBENA UREDBA KOMISIJE (EU) br. 80/2012
od 31. siječnja 2012.
o izradi popisa bioloških ili kemijskih tvari predviđenog u članku 53. stavku 1. točki (b) Uredbe Vijeća (EZ) br. 1186/2009 o uspostavi sustava oslobođenja od carina u Zajednici
(kodificirani tekst)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1186/2009 od 16. studenoga 2009. o uspostavi sustava oslobođenja od carina u Zajednici (1),
budući da:
(1)
Uredba Komisije (EEZ) br. 2288/83 od 29. srpnja 1983. o izradi popisa bioloških ili kemijskih tvari predviđenog u članku 60. stavku 1. točki (b) Uredbe Vijeća (EEZ) br. 918/83 o uspostavi sustava bescarinskih aranžmana Zajednice (2) nekoliko je puta znatno izmijenjena (3). Radi jasnoće i preglednosti spomenutu Uredbu treba kodificirati.
(2)
U članku 53. stavku 1. točki (b) i stavku 2. Uredbe (EZ) br. 1186/2009 predviđa se uvoz bioloških ili kemijskih tvari oslobođen od carina, koje javne ustanove, odjeli takvih ustanova ili službeno ovlaštene privatne ustanove, čije su osnovne djelatnosti obrazovanje ili znanstvena istraživanja, uvoze isključivo u nekomercijalne svrhe. Međutim, uvoz oslobođen od carina je ograničen na biološke ili kemijske tvari za koje ne postoji istovjetna proizvodnja na carinskom području Unije, a koje su uvrštene u popis izrađen u skladu s postupkom spomenutim u članku 247.a Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (4).
(3)
Prema informacijama dobivenim od država članica, na carinskom području Unije ne postoji istovjetna proizvodnja bioloških ili kemijskih tvari navedenih u Prilogu I. ovoj Uredbi.
(4)
Mjere predviđene u ovoj Uredbi u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
Popis bioloških ili kemijskih tvari koje ispunjavaju uvjete za uvoz oslobođen od carina predviđen u članku 53. stavku 1. točki (b) Uredbe (EZ) br. 1186/2009 naveden je u Prilogu I. ovoj Uredbi.
Članak 2.
Uredba (EEZ) br. 2288/83 stavlja se izvan snage.
Upućivanja na Uredbu stavljenu izvan snage smatraju se upućivanjima na ovu Uredbu i čitaju se u skladu s korelacijskom tablicom u Prilogu III.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. siječnja 2012.